text: Flaske-samler overfaldet i Tønder
  30 oktober 2010 kl. 10.54
  En 63-årig mand blev i morges overfaldet, da han på Nørregade i Tønder gik og samlede flasker.
  Kort efter klokken seks gik den 63-årige og samlede tomme flasker på Nørregade i Tønder, da han uden varsel blev angrebet bagfra og slået med enten en hammer eller en flaske. Ved overfaldet fik flaskesamleren en flænge i baghovedet.
  Det oplyser vagtchefen ved Syd- og Sønderjyllands politi. En 34-årig mand blev umiddelbart efter overfaldet anholdt og sigtet for vold. Efter afhøring blev han løsladt til senere retsforfølgelse.
  